
	Με πόνο ψυχής...
Σκέψεις και προβληματισμοί

 (Για την κοινωνία, την πατρίδα και
 τον Ελληνισμό)
του Ανδρέα Μορφίτη

στο Σπίτι της Κύπρου

Τη Δευτέρα 31 Οκτωβρίου 2016 παρουσιάστηκε στο Σπίτι της Κύπρου, το βιβλίο του Ανδρέα Μορφίτη Με πόνο ψυχής... Σκέψεις και προβληματισμοί (Για την κοινωνία, την πατρίδα και τον Ελληνισμό) που κυκλοφορεί από τις εκδόσεις Βιβλιοεκδοτική.

Χαιρετισμό απηύθυναν ο Ομότιμος Καθηγητής Εθνικού και Καποδιστριακού Πανεπιστημίου Αθηνών, κ. Ανδρέας Βοσκός και ο Αν. Πρόεδρος Ομοσπονδίας Κυπριακών Οργανώσεων Ελλάδας (Ο.Κ.Ο.Ε.) κ. Λοΐζος Λοΐζος.
Τον χαιρετισμό του κ. Γιώργου Συλλούρη, Προέδρου της Ένωσης Κυπρίων Ελλάδας (Ε.Κ.Ε.) διάβασε ο κ. Αλέξιος Κωνσταντίνου.

Η Λειτουργός κ. Νίκη Μιχαηλίδου διάβασε τον χαιρετισμό που απέστειλε ο ποιητής Κυριάκος Χαραλαμπίδης.

Στη συνέχεια για το βιβλίο μίλησαν ο δημοσιογράφος του Ραδιοφωνικού Ιδρύματος Κύπρου (ΡΙΚ) κ. Γιάννης Νικολάου και ο Καθηγητής Διεθνούς Πολιτικής, Διευθυντής Κέντρου Ανατολικών Σπουδών για τον Πολιτισμό και την Επικοινωνία στο Πάντειο Πανεπιστήμιο, κ. Χριστόδουλος Κ. Γιαλλουρίδης.

«Στο βιβλίο, άκρως ευστόχως, περικλείεται όλη η αγωνία και η συναισθηματική φόρτιση, όχι μόνο του Αντρέα αλλά και του κάθε υγιώς σκεπτόμενου και πατριωτικά φρονούντος Έλληνα στην καταταλαιπωρημένη Μεγαλόνησο» επεσήμανε ο κ. Νικολάου παραθέτοντας τους προβληματισμούς του συγγραφέα για το εθνικό και τα κοινωνικά προβλήματα της Κύπρου. Καταλήγοντας ο ομιλητής είπε ότι «το βιβλίο δεν είναι ένα απλό ανάγνωσμα, είναι ένα ερέθισμα αφύπνισης για μας και φάρος πορείας για τις επόμενες γενιές». 
Ο κ. Γιαλλουρίδης, υπογράμμισε ότι το βιβλίο αποτελεί «ένα έργο το οποίο είναι μια κραυγή αγωνίας για την Κύπρο και το μέλλον της, διότι όπως αποτυπώνεται η πορεία που πήρε το κυπριακό πρόβλημα μετά την εισβολή, ήταν και παραμένει μία πορεία προς το τέλος της Κύπρου ως ελληνικής πατρίδας». Συνεχίζοντας την παρέμβασή του αναφέρθηκε τόσο σε γεγονότα που έπαιξαν σημαντικό ρόλο στην εξέλιξη του Κυπριακού Ζητήματος όσο και στον τρόπο διαχείρισης της λύσης του Κυπριακού έως σήμερα.

«Ο πόνος ψυχής αντανακλάται σε μια διαχρονική αγωνία που είχα ως απλός αλλά ενεργός πολίτης της Κύπρου, μελετώντας τα καθημερινά και οσφραινόμενος τα μελλούμενα, τα οποία κατέγραφα πράγματι με πόνο ψυχής» είπε ο Αντρέας Μορφίτης στην αντιφώνησή του ενώ ευχαρίστησε από καρδιάς τους συναγωνιστές, τους φίλους και όλους όσοι παρευρέθηκαν στην εκδήλωση και συνετέλεσαν στην πραγματοποίησή της. 
Η εκδήλωση ολοκληρώθηκε με σύντομο μουσικό πρόγραμμα από τον ερμηνευτή Κώστα Χατζηχριστοδούλου. Στο πιάνο συνόδευσε ο Ζάχος Μουζάκης. 

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

